Nous triomfs dels ultrafondistes del Club d’Atletisme Els Sitges
2025-07-24

El Club d’Atletisme Els Sitges continua collint èxits. Els últims han sigut les sis medalles que el club burjassoter ha obtingut en el Campionat Nacional Absolut i Màster de 50K i 100K, celebrat el 12 de maig en Sotillo de la Adrada (Àvila). Eduardo L. Gómez, director tècnic del club i experimentat ultrafondista i maratonià, ha encapçalat l’expedició dels sis atletes de Els Sitges desplaçats fins a la serra avilesa, aconseguint tots ells, novament, un gran protagonisme en la secció d’Ultrafons.

Destaca en primer lloc Eva Pareja com a referent femení, en obtindre la seua quarta medalla absoluta (2 en 100K i 2 en 50K), després d’aconseguir de nou el bronze en dones absolutes. En categoria masculina, i malgrat els problemes físics arrossegats, Eduardo L. Gómez continua mantenint el seu idil·li amb el podi, en pujar de nou als llocs d’honor en la seua categoria Màster amb un bronze que fa gust d’or.

També cal destacar estos resultats per les condicions de la prova, celebrada en Sotillo de la Adrada, a 635 metres sobre el nivell de la mar i amb una calor asfixiant que va arribar als 28 graus i que va impregnar d’èpica l’esforç de tots els atletes participants, els quals van aconseguir que a partir de la segona hora de la prova, el sedàs fora important. La taxa d’abandons va fregar el 45 per cent.

Així, l’expedició burjassotera en el Campionat d’Espanya va tornar amb excel·lents resultats que col·loquen al club en el cim de la llarga distància, atés que a les medalles ja reflectides, cal afegir el brillant títol Màster per a Alicia Antón i els subcampionats Màster de Yolanda Hernández i d’Eva Pareja (segona medalla esta vegada en la seua categoria de nou per a ella). Molt meritori també ha resultat el 18é lloc d’Isaac Barragán, a nivell absolut.

Per part seua, Mireia Sosa finalment no va poder prendre l’eixida, per molèsties d’última hora que li van impedir defendre la seua doble corona, però almenys el seu rècord d’Espanya obtingut l’any passat a Burjassot, continua vigent. En la prova curta, els 50K, Noemí Ribes va debutar en Campionats Nacionals en el més alt del podi, vencent en la seua categoria Màster.

Per a Gómez, “és un orgull que els colors del club i el nom de Burjassot transcendisca més enllà de les nostres fronteres, i afirma que els podis només fan que reflectir el treball i la constància en els entrenaments diaris”. El divendres passat, els flamants medallistes, el mateix Gómez i el nou fitxatge, Yolanda Hernandez van ser rebuts en el consistori per l’alcalde, Rafa García, que ha tornat a mostrar el seu suport i reconeixement al treball realitzat, i sobretot, als triomfs aconseguits pels esportistes de Burjassot departint sobre els detalls del viatge i la competició dels atletes de Els Sitges.